《徐州河决，弥漫百馀里，舟行迷渡，俟仆马不至，宿王庄逆旅》
清代·张若需

古渡茫茫野水屯，客来无路辨前村。孤舟飘泊朝乘涨，后骑苍黄夜叩门。

陆地风涛游子泪，凶年鸡黍主人恩。天涯骨肉寒灯共，浊酒中宵慰旅魂。

作者简介：（1709—1753）安徽桐城人，字树彤。张英孙。乾隆二年进士，由编修累官左春坊左赞善。长于歌诗。有《见吾轩诗》。